钦定古今图书集成/明伦汇编/宫闱典/第110卷 > 袁湛
## 钦定古今图书集成/明伦汇编/宫闱典/第110卷 > 袁湛

按《宋书》本传，“湛字士深，陈郡阳夏人也。祖耽，仕晋历
阳太守。父质，琅琊内史，并知名。湛少为从外祖谢安
所知，以其兄子元之女妻之。初为卫军行参军、员外
散骑、通直正员郎，中军功曹，桓元太尉奉军事，入为
中书黄门侍郎，出补桓修抚军长史。义旗建，高祖以
为镇军谘议参军。明年，转尚书吏部郎、司徒左长史”、
侍中。以从征功，封晋宁县五等男。出为高祖太尉长
史，迁左民尚书，徙掌吏部。出为吴兴太守，秩中二千
石，莅政和理，为吏民所称。入补中书令，又出为吴国
内史，秩中二千石。义熙十二年，转尚书右仆射、本州
大中正。时高祖北伐，湛兼太尉，与兼司空、散骑常侍、
尚书范泰奉《九命》礼物，拜授高祖。高祖冲让，湛等随
军至洛阳，住柏谷坞。泰议受使未毕，不拜晋帝陵。湛
独至五陵致敬，时人美之。初，陈郡谢重，王胡之外孙，
于诸舅礼敬多阙。重子绚，湛之甥也，尝于公座陵湛，
湛正色谓曰：“汝便是两世无渭阳之情。”绚有愧色。十
四年卒官，时年四十。追赠左光禄大夫，加散骑常侍。
太祖即位，以后父追赠侍中，以左光禄大夫、开府仪
同三司，谥曰敬公。世祖大明三年，幸藉田，行经湛墓，
下诏曰：“故侍中、左光禄大夫、开府仪同三司晋宁敬
公，外氏尊戚，素风简正，岁纪稍积，坟茔浸远。朕近巡
览千亩，遥瞻松隧，缅惟徽尘，咸慕增结。可遣使祭，少
申永怀。”又增守墓五户。子淳。淳子桓卒。按《后妃传》，
大明五“年，世祖诏曰：‘昔汉道既灵，博平煇绝，魏国方
安，嘉宪启策，皆因心所弘，酌典沿诰亡。外祖亲王夫
人，柔德淑范，光启坤载。属内位阙正，摄馈闺庭，仪被
芳闱，闻宣戚里。永言感远，思追荣秩，宜式傍鸿则，敬
登徽序’。”乃追赠豫章郡新淦县平乐乡君，后之所生
母也。又诏：“赵、萧、臧光禄、袁敬公平乐郡君墓，先未给
茔户，加世数已远，裔嗣衰陵，外戚尊属不宜使坟茔
芜秽。可各给蛮户三，以供洒扫。”后父湛之自有传。